
CAROLINE ANDERSON

Hjerte mot hjerte

Oversatt av Jan Ingar Vik


Caroline Anderson er en matriark, forfatter, amatørgartner, uoffisiell konditoriforsker og en som spiser herlige kaker. Ikke nødvendigvis i den rekkefølgen! Det Caroline elsker: Familien sin. Vennene sine. Lesing. Å skrive moderne kjærlighetshistorier. Høre fra lesere. Spaserturer ved sjøen med kaffe/iskrem/kake på kjøpet. Styrtregn. Sol om våren/høsten. Det Caroline hater: Å miste kjæledyrene sine. Krangle med familien. Kaldt vær. Varmt vær. Datamaskiner. Handle klær. Carolines planer: Fortsette å smile og skrive!


Stor takk til Carol,

som ga meg kake og hjalp til

med å holde jordmoren min på

den smale sti, og til John, som alltid,

for hans grenseløse tålmodighet. Elsker deg.


1

«Trenger du en mann?»

Absolutt ikke, og særlig ikke eieren av den lave, myke stemmen med en antydning til latter som hun hørte bak seg. Men hun hadde gitt opp alle andre muligheter, så hun sluttet å kjempe med lokket på peanøttsmøret og snudde seg mot ham.

Han sto og lente seg mot dørkarmen til avdelingskjøkkenet med armene i kors, og så mer sexy ut enn en mann hadde rett til å se ut i legedrakt, og da hun møtte blikket hans, kom han med et skjevt, dovent smil som tippet hjertet hennes sidelengs.

Han hadde hjerteknuser skrevet over hele seg, og under andre omstendigheter ville hun ha løpt en kilometer vekk fra ham. Men akkurat nå var hun altfor sliten og sulten til å nekte. Hun skjøv krukken mot ham.

«Vet du hva? Jeg har prøvd alt annet. Bare sett i gang.»

Smilet ble enda litt skjevere, og han trakk seg vekk fra døråpningen og vred av lokket med latterlig letthet.

«Alt har med bevegelsen av håndleddet å gjøre», sa han, og hun himlet med øynene da hun tok fra ham krukken.

«Jeg tror du mener rå kraft, men takk likevel.»

Det rykket i leppene hans igjen. «Bare hyggelig», sa han, og hun stakk en skje ned i krukken og puttet den i munnen før hun kunne komme med enda en rappmunnet replikk

Han kom med en liten latter og skar en grimase. «Herregud, du må være desperat», sa han.

«Sulten», mumlet hun med munnen full av peanøttsmør, og han lo igjen.

«Du er ikke alene om det. Hvis jeg ikke avskydde det, så ville jeg tatt en skje og delt det med deg. Noen knabbet lunsjen min i kjøleskapet. Jeg heter Dan, forresten. Dan Blake.»

Som i Daniel Blake, den nye overlegen deres? Hun fikk nesten peanøttsmøret i vrangstrupen.

«Georgia Seton, også kalt Georgie», sa hun og slengte skjeen i oppvaskkummen. Så rakte hun frem hånden. «Jeg er jordmor.»

«Jeg ser frem til å samarbeide med deg, Georgia Seton», mumlet han da han ga henne et håndtrykk som sendte interessante sitringer oppover armen hennes.

Vel, det var én måte å beskrive dem på. Farlige, var en annen. Blikkene deres møttes, og de grå øynene hans var omgitt av mørke øyevipper og smilerynker. Hjertet hennes gjorde et hopp i brystet. Hun ignorerte det. Hun var ikke klar for noe sånt. Ikke nå, ikke noensinne.

Han slapp hånden hennes, og hun snudde seg vekk fra det trollbindende blikket og stakk hendene ned i oppvaskkummen og vasket skjeen – og hendene, for å bli kvitt følelsen av det varme, faste håndtrykket hans i samme slengen.

«Ut i strid igjen?»

Stemmen hans, som var som mørk, smeltet sjokolade, pirret nerveendene hennes igjen. «Forhåpentligvis ikke», sa hun muntert. «Papirarbeid etter den siste forløsningen, og deretter hjem til noe ordentlig å spise før jeg besvimer. Og med litt hell så kommer jeg ikke til å bli tre timer for sent ute igjen i dag.»

Han snøftet. «Lykke til med det. De kjørte meg forsiktig inn med en enkel, valgfri liste i dag, og deretter slengte de inn et par akuttilfeller bare for variasjonens skyld, så jeg er bare en time forsinket så langt. Jeg tenkte jeg skulle gå og presentere meg for alle her på fødeavdelingen før jeg drar hjem, og se om det er noe nyttig jeg kan gjøre før jeg går. Bortsett fra å åpne krukker.»

Det fikk henne til å smile. «God idé. De kommer til å sette pris på det. Og takk igjen for at du reddet meg.»

«Bare hyggelig. Bare ikke finn på noen krise før jeg kommer meg ut herfra.»

Hun kom med en hul latter. En krise var det siste hun trengte i kveld. Hun hadde arbeidet på tom mage i flere timer. «Jeg skal gjøre mitt beste.»

Hun ga ham et smil, presset seg forbi ham i det trange kjøkkenet og kjente lukten av huden hans idet nesen hennes strøk forbi brystet hans. Ikke tale om. Hun var ikke interessert.

Absolutt ikke …

*

«Ah, Georgie, der er du. Kan du gjøre meg en tjeneste? Kat måtte dra hjem, hun fikk migrene, og vi har en førstegangsfødende som har kommet inn med en liten blødning. Hun har nettopp flyttet hit, så vi har ikke noe sykehusnummer for henne ennå. Men hun har journalen med seg. Rom fire. Hun heter Susie.»

Hjertet hennes sank ved ordene til teamlederen. Hun hadde nettopp gjort seg ferdig med papirarbeidet etter den siste forløsningen sin, og hun skulle til å dra hjem. Eller ikke, hørtes det ut som …

«Er det virkelig ingen andre, Jan?»

«Nei. Jeg er virkelig lei for det, men nattskiftet begynner snart, og det er trolig ikke noe å bekymre seg for.»

Ikke si det!

Hun sukket og lukket øynene. «Ok, jeg skal gå til henne.» Hun lukket journalen og gikk til det som Jan så ut til å tro ikke var noe å bekymre seg for, noe som trolig hadde brakt ulykke med seg.

Hun gikk inn på rommet og fant en ung kvinne sittende med bena i kors oppå sengen, med øynene lukket. En mann, formodentlig partneren hennes, satt ved siden av henne og strøk håret vekk fra ansiktet hennes.

De kikket opp idet hun lukket døren, og hun smilte til dem. «Hei, jeg heter Georgie, jeg er jordmor. Du må være Susie?»

«Ja, og dette er Rob. Han er partneren min.»

«Hei, Rob. Fint å møte deg. Susie, jeg forstår det slik at du har hatt litt blødning. Stemmer det?»

Hun nikket og strøk hendene forsiktig over magen, og blikket hennes var litt bekymret. «Ja. Jeg tror jeg bare har overdrevet litt under flyttingen, men jeg tenkte jeg burde få det undersøkt. Det var bare noen flekker, men morkaken min ligger lavt, så jeg tenkte det var det beste.»

Alarmklokkene kimte skingrende i hodet til Georgie. Forliggende morkake. Fabelaktig. Jan hadde definitivt brakt ulykke med seg.

«Ok, vel, la oss ta en titt på den journalen du hadde med deg og se hva som står der.»

Susie ristet på hodet, og øynene ble fylt av tårer. «Jeg vet ikke hvor den er. Jeg la den et eller annet sted og kan ikke finne den fordi det er kaos i huset. Vi har nettopp flyttet. Alt gikk så fort for seg, og nå blør jeg …»

Storartet. Det ble bare bedre og bedre.

«Ikke vær redd, vi skal finne ut av det», sa hun rolig og ga Susie et papirlommetørkle til å tørke tårene med. «Vi trenger navnet ditt, fødselsdato, sykehusnummer og så videre, slik at vi kan kontakte det forrige sykehuset ditt og få journalen sendt hit. Rob, jeg lurer på om du kan gå til skranken ute på avdelingen og gi alle de opplysningene til avdelingssekretæren mens jeg kikker på Susie? Og si at det haster.»

«Ja visst», sa han, og plantet et kyss på pannen til Susie. «Jeg blir ikke lenge.»

Hun smilte til ham, og Georgie tok frem pennen. «Ok, Susie, siden vi ikke har noen journal, må jeg få noen detaljer og deretter foreta en rask ultralydundersøkelse for å se hva som foregår. Ga de deg noe stadium for din placenta previa?»

Hun trakk litt på skuldrene. «Jeg vet ikke. De sa aldri noe.»

«Har dette skjedd før?»

Hun ristet på hodet. «Nei, jeg har følt meg ok helt til nå, men …»

«Vet du terminen din?»

«Ja. Tjuefemte august. Jeg er trettisju uker og fem dager på vei. Jeg vet ikke om det er viktig, men jeg har hatt noen – ikke veer, egentlig, tror jeg, men sammentrekninger?»

Alarmklokkene ringte enda høyere. «Kynnere, sannsynligvis. Det er ganske normalt. Det er livmoren din som trener for å gjøre seg klar til den virkelige begivenheten, men si fra hvis de blir verre. Greit, jeg må foreta en ultralydskanning, men før det vil jeg bare sette denne klemmen på fingeren din. Den overvåker hjertefrekvensen og oksygenmetningen, slik at jeg får en anelse om hvordan du har det. Har du hatt noen blodtrykksproblemer?» spurte hun og festet mansjetten.

Godt innenfor det normale området, og metningen var nittiåtte prosent. Alt var bra så langt.

«Greit, la oss ta en titt på denne babyen. Har du kjent den røre på seg i dag?»

«Å ja. Den vrikker på seg hele tiden, og noen ganger rykker den til.»

«Det er trolig hikke. Det er ganske vanlig. Kan du dra opp overdelen, er du snill?»

Susie dro opp toppen og vrikket ned jeansen, og Georgie kunne se med et raskt blikk at babyen lå veldig høyt. Hun la hendene på kulen på magen og kjente babyen der inne. Men hodet lå ikke i bekkenet, selv om den lå med hodet ned. Hun trykket forsiktig på baken til babyen for å prøve å få den ned, men den beveget seg ikke i det hele tatt.

Ikke gode nyheter. Morkaken måtte ligge veldig lavt.

«Ok, la oss lytte til hjertet», sa hun, og noen øyeblikk senere fylte den susende lyden rommet.

Hundre og femti slag i minuttet, noe som var helt perfekt. «Vel, det er veldig bra. Ok, la oss utføre en ultralydskanning nå, slik at vi kan finne ut litt mer om hva som foregår der inne og ta en titt på denne morkaken.»

«Tror du at det er den som forårsaket blødningen?»

Hun smilte beroligende for å prøve å ikke stresse henne. «Det kan hende, men dere klarer dere begge bra for øyeblikket, så jeg er ikke bekymret for øyeblikket.»

«Å, jeg har en av de greiene igjen. Kynnere.»

Georgie stoppet skanningen. Hun kunne se hvordan livmoren strammet seg under huden, og endringen av formen på kulen, og etter ansiktsuttrykket til Susie å dømme, var dette ikke noen kynner.

«Pust, Susie. Inn og ut, helt til det blir bedre. Det er fint. Bra gjort.»

Da det hadde gitt seg, var Rob tilbake i rommet, og han satte seg ved siden av Susie igjen og holdt henne i hånden mens han så bekymret på skjermen da Georgie strøk transduseren over den nedre delen av magen hennes.

Hun kjente hjertet slå litt raskere da bildet dukket opp på skjermen. Morkaken lå veldig lavt. Nivå tre, og hun var i de tidligste stadiene av fødselen. Men hjerteslagene til babyen var sterke og jevne, og det samme var Susies. Inntil videre.

Hun tok et fotografi av bildet på telefonen sin, tørket vekk gelen og smilte til dem begge. «Ok, Susie, livmoren begynner å trekke seg opp der morkaken er, så vi blir nødt til å forløse babyen nå. Det første jeg kommer til å gjøre, er å ta noen blodprøver og sende det til laboratoriet. Så bestiller jeg operasjonssal til deg, ok?»

Øynene hennes ble store, og hun grep etter hånden til Rob. «Er babyen min ok?»

«Ja, den er det for øyeblikket. Fine, sterke hjerteslag, slik vi ønsker å se, og du er også ok for øyeblikket, men morkaken ligger veldig lavt, noe som er grunnen til at du fikk den blødningen, så jeg skal få tak i en kirurg som kan ta en titt på det, ok?»

De nikket, og hun satte en kanyle i hånden hennes, tok alle de nødvendige blodprøvene og rakte Susie en frakk.

«Jeg blir ikke lenge. Kan du kle av deg og ta på deg denne mens jeg er borte?»

Hun gikk ut av døren og skyndte seg til skranken. «Kan du levere disse til laben nå for krysstesting og sende melding til vakthavende lege, Sally? Jeg har en mor med placenta previa som trenger et nødkeisersnitt.»

«Hun hjelper Samira – hun har nettopp kommet inn. Er Patrick her et sted?

Turnuslegen som hadde vært hos dem en uke. «Pokker. Nei. Jeg trenger en med mer erfaring. Er dr. Blake fortsatt i nærheten?»

«Jeg trodde jeg fortalte deg at du ikke skulle drømme frem en krise?»

Hun snudde seg, og ett blikk mot ansiktet hennes fikk smilet til å forsvinne fra øynene hans. «Ok. Hva er det?»

«Nivå tre placenta previa, tjuefem år gammel førstegangsfødende. Trettisju pluss fem uker. De har nettopp flyttet, og hun har mistet journalen sin, så vi har ingen opplysninger om henne. Men hun hadde en lett blødning og har begynt å få veer. Flyttingen var litt forhastet, antar jeg. Her, jeg tok et bilde av skanningen.»

Han kikket på det, og munnen strammet seg litt.

«Ok. Hun må ha et nødkeisersnitt. Har du fortalt henne det?»

«Ja, og hun er stabil for øyeblikket, men det kommer ikke til å vare. Vil du undersøke henne nå?»

«Nei, jeg stoler på deg, og jeg har sett nok. Gå og gjør henne klar til operasjon.»

«Ok. Jeg har tatt blodprøver for krysstesting.»

«Bra. Takk.»

Hun gikk, og hørte stemmen hans bak seg.

«Kan vi få gjort klar et akutteam, er du snill, og en operasjonssal så raskt som mulig? Operasjonssal én burde være ledig. De rengjorde den da jeg gikk derfra. Og aktiver protokollen for store blødninger.»

Døren lukket seg bak henne, og stemmene forsvant, men hun var lettet over at han hørtes så kontrollert ut. Og han stolte på bedømmelsen hennes.

Så gikk hun tilbake, satte seg på sengekanten og tok Susie i hånden. «Jeg har tatt en prat med dr. Blake, en av overlegene våre, og han vil utføre keisersnittet nå. Han kommer til å stikke innom og snakke med deg om et minutt, men i mellomtiden må jeg få utfylt skjemaet med samtykke, og jeg vil gjerne koble deg og babyen til en monitor, slik at vi kan holde øye med ting før operasjonssalen er klar.»

Susie ristet på hodet. «Jeg er så lei for det. Dette er min feil. Flyttingen var så vanskelig, den foregikk altfor lenge, og jeg visste at jeg skulle ha kontaktet dere, men jeg hadde ikke tid. Og nå har jeg gjort altfor mye, og jeg kan ikke fatte at dette skjer …»

Georgie tok henne i hånden. «Stopp, Susie. Dette er ikke din feil, og du er her nå, du er trygg, og vi skal passe på deg. Ikke vær redd. Det er snart over. Babyen din kommer til å bli ok, og dere kan slå dere til ro i det nye hjemmet deres, alle tre.»

Hun sjekket monitorene for hundrede gang

Ingen drastisk forandring for verken mor eller baby, men det var litt endring på begge, og hun følte litt uro.

«Hvordan føler du deg, Susie?»

«Ikke så veldig bra. Jeg har en av de kynnerne igjen, og jeg føler meg litt svimmel», stønnet hun og skar en grimase. Georgie sjekket monitorene igjen og kjente uroen stige enda litt. Det hadde ikke vært noe å bekymre seg for et øyeblikk tidligere, men nå hadde hjertefrekvensen til babyen sunket litt, og blodtrykket til Susie gikk ned samtidig som hjertefrekvensen steg. Ikke mye, men nok, og Georgie skulle til å trykke på alarmknappen, da hun hørte døren åpne seg bak henne.

«Hei. Hvordan går det?»

Hun hørte den rolige stemmen til Dan Blake bak seg, og snudde seg mot ham.

«Noen mindre forandringer», sa hun lavt, og han kikket på monitorene.

«Er vi klare til å dra?» spurte han.

«Ja, alt er klart.»

«Bra. Takk.» Han så forbi henne og smilte beroligende.

«Hei, Susie. Jeg er Daniel Blake. Jeg er en av overlegene her, og jeg kommer til å ta meg av deg.» Han sto ved fotenden av sengen og holdt øye med monitorene mens han snakket til dem. «Jeg regner med at Georgie har fortalt deg at vi må forløse babyen din nå ved keisersnitt?»

«Ja. Få den trygt ut, er du snill.»

«Det er derfor jeg er her», sa Dan.

Georgie tok henne i hånden. «Det er ok, Susie. Du trenger ikke å være redd. Vi passer på deg. Jeg må bare sette inn en ny slange, så skal vi ta deg med rett opp til operasjonssalen så snart de er klare.»

«Jeg vil at moren min skal være her. Kan vi vente på henne? Hun er på vei.»

Dan ristet på hodet. «Nei. Jeg er lei for det. Vi må få gjort dette raskt. Men stol på oss, Susie. Du er på det beste stedet.»

Georgie så skuldrene til Susie senke seg. Gudskjelov.

«Ok, nå kommer det et stikk», sa hun, og da hun var ferdig med å sette inn kanylen, ble øynene til Susie store.

«Å, jeg tror jeg tisset på meg», sa hun spakt, akkurat idet alarmen på monitorene begynte å pipe. Det var en mørk flekk som spredte seg utover frakken hennes, og blodtrykket raste nedover, samtidig som hjertefrekvensen til babyen gikk til værs.

«Greit, la oss gå», sa Dan, og løsnet bremsene på sengen mens Georgie trykket på alarmknappen.

Rob spratt opp fra stolen med øyne som var store av frykt, og Georgie løsnet alle ledningene og prøvde å berolige den livredde pasienten og den like redde partneren idet teamet satte i gang og de løp mot heisen.

Noen holdt heisdøren åpen, og da den åpnet seg igjen noen sekunder senere, ble hun raskt ført inn mot den ventende operasjonssalen. Rob løp sammen med dem med hender som var knyttet av frykt.

«Ikke la henne dø. Vær så snill, ikke la henne dø.»

«Det er ok, Rob, vi tar oss av dette, det er jobben vår», sa Dan stille. Så trillet de Susie inn på operasjonssalen og overlot henne til anestesilegen.

*

Det var ikke tid til å vaske seg, bare en stor porsjon håndsprit opp til albuene, før de fikk på seg operasjonsfrakk og hansker. Susie var allerede bedøvet og klar, med en sykepleier på hver side. Dan tok opp skalpellen og kikket på anestesilegen.

«Er vi klare til å sette i gang?»

«Ja.»

«Greit, la oss få denne babyen ut.»

Det var det raskeste keisersnittet hun noensinne hadde vært vitne til, og i løpet av noen øyeblikk hadde Dan tatt ut den slappe, grå babygutten og rakte ham til Georgie. Hun kuttet navlestrengen og ga ham straks til det ventende teamet. Så snudde hun seg og så på hendene til Dan igjen.

Han hadde fjernet morkaken, men den var ikke intakt, og han lette etter den manglende delen mens den uerfarne turnuslegen, Patrick, prøvde så godt han kunne med sugingen.

«Blodtrykket faller. Femti over trettifem», sa anestesilegen.

Dan bannet, grep tak i livmoren med begge hender og holdt den fast mens de presset mer blod inn i henne.

«Ok. Det går opp. Syttifem over femti.»

«Greit. Jeg skal prøve én gang til, og hvis jeg ikke kan finne denne blødningen i løpet av de neste sekundene, så kommer hun til å miste livmoren», sa han alvorlig. «Sug, er du snill.»

Han slapp taket, men sugingen holdt ikke følge, og Georgie kunne føle spenningen i rommet.

Jo, en annen lege, kom til for å overta sugingen fra Patrick, som tydelig hadde fått panikk. Jo prøvde å rense området slik at Dan kunne se bedre.

«Du våger ikke å dø for meg», sa han lavt mens han strevde med å finne og stanse blødningen, men noen sekunder trodde Georgie virkelig at hun kom til å gjøre det. Enten det, eller miste livmoren, og sammen med den sjansen til å få flere barn. Og det kom fortsatt ingen lyd fra det neonatale teamet som tok seg av babyen.

«Hvordan går det med babyen?» spurte Dan, som om han kunne lese tankene hennes.

«I live, men reagerer ikke». Det bryske svaret kom fra den andre siden av operasjonssalen, og han bannet igjen.

Så kom en svak hosting, så lav at de nesten ikke hørte den, og deretter en liten antydning til en jamring, og hun så spenningen løsne i skuldrene hans.

Dan lukket øynene et øyeblikk, trakk pusten dypt og begynte igjen. Så fant han den siste resten av morkaken og fjernet den, slik at oksytocinen fikk sjansen til å gjøre jobben sin. Blødningen stanset, blodtrykket hennes gikk opp, og da han var sikker på at alt var i orden, nikket han og begynte å lukke snittet.

Georgie kjente hvordan anspentheten strømmet ut av seg, og øynene prikket av tårer.

«Jeg trodde vi kom til å miste dem begge», sa hun lavt.

«Det samme gjorde jeg, og vi kunne ha gjort det. Du skulle ha tilkalt meg tidligere.»

Klandret han henne? «Dette er ikke min feil, dr. Blake», sa hun lavt, men bestemt. «Jeg hadde vært der inne bare noen minutter, og straks jeg hadde skannet henne, varslet jeg operasjonssalen. Det er ikke min feil.»

«Nei, selvsagt er det ikke det. Unnskyld. Det er et litt ømt punkt. Jeg ber om unnskyldning.» Han møtte blikket hennes, og hans var fylt av et uttrykk som hun egentlig ikke forsto. Noe å gjøre med et ømt punkt? Hun nikket kort.

Han fortsatte å sy. «Greit, da er livmoren og muskellagene ferdige. Jo, kan jeg la deg gjøre det ferdig? Jeg vil gå og snakke med partneren hennes.»

Den andre legen nikket, og de gikk ut for å gi Rob de gode nyhetene.

Han gråt av lettelse da han ble fortalt at de begge hadde klart seg så langt. Georgie kunne forstå det, for hun var temmelig nær ved å gråte selv, og hun syntes ikke Dan virket så veldig bra heller.

«Jeg trenger en dusj, og så drar jeg hjem, og jeg synes du burde gjøre det samme», sa hun til ham etter at de hadde sjekket Susie. Han nikket.

«God idé. Takk for hjelpen.»

«Bare hyggelig.»

*

Hun fikk øye på ham på avdelingskjøkkenet ti minutter senere, og hun ble sjokkert. Hendene hans, som var stø som fjell mens han opererte, skalv så voldsomt at han knapt klarte å holde vannglasset han hadde i hånden, og ansiktet var like hvitt som skjorten hans.

«Er du ok? Du skjelver.»

«Ja da. Bare lavt blodsukker. Jeg blir ok så snart jeg har spist.»

«Er du diabetiker?»

«Nei, jeg har bare ikke spist siden frokost, men jeg kommer til å bli ok. Jeg er lei for at jeg glefset til deg», la han til.

«Jeg skal la deg slippe unna med det denne gangen. Vil du ha litt peanøttsmør, eller vil du få det i vrangstrupen?»

Han kom med et kort grynt av noe som kunne vært latter. «Jeg tror jeg står over. Jeg drar hjem. Det er bare en tjue minutters spasertur, og jeg har mat i kjøleskapet. Jeg blir ok.»

Han så ikke ok ut, og det hørtes ikke ut som om han hadde noen hjemme som kunne gi ham mat heller.

«Jeg har en bedre idé», sa hun. «Jeg har en stor porsjon chili con carne i en langtidskoker, pluss et ferskt brød, og jeg bor rett rundt hjørnet. Om fem minutter kan du spise det. Hva sier du?»

Han nølte, lenge nok til at hun visste hvor ille han egentlig måtte føle seg, så hun presset hardere.

«Jeg har en karamellpudding i fryseren. Vi kunne ta opp den også. Se på det som en velkomst til den nye jobben din.»

Hun så ham gi etter, og sukket lettet ut.

«Solgt», sa han. «Nå får vi komme oss ut herfra før det skjer noe mer.»

*

Han ville ikke ha klart å komme seg hjem.

Hele kroppen skalv, han følte seg kvalm og ør på grunn av lavt blodsukker og mye adrenalin, og under det hele lå en tidevannsbølge av sinnsbevegelse som truet med å drukne ham hvert øyeblikk.

Av alt som kunne skje på den første dagen hans …

«Her er vi. Kom inn.»

Da hun åpnet døren, ble nesen hans fylt av den herlige lukten av chili con carne, og han fulgte henne gjennom gangen og inn på det lille kjøkkenet.

Det var rent og ryddig – lik henne, tenkte han. Hun hadde vært rolig og uforstyrrelig gjennom det hele, men med en antydning til stål. Som da han beskyldte henne for ikke å tilkalle ham tidsnok. Hun hadde satt ham ettertrykkelig på plass. Han likte det. Men han likte mindre at han hadde vært så rask med å beskylde henne for inkompetanse …

Hun rakte ham en kniv, en brødfjel og brødet. «Du kan skjære opp brødet mens jeg serverer. Og ikke vær beskjeden, for jeg er skrubbsulten.»

Hun åpnet langtidskokeren og øste to store porsjoner i boller, mens han skar brødet i tykke skiver.

«Ost? Yoghurt?»

«Hva som helst. Det lukter fantastisk.»

Magen hans rumlet høyt, og hun lo. «Ta brødet og bli med.»

Hun gikk inn i dagligstuen, og han fulgte etter henne på skjelvende ben og sank ned i en stol ved spisebordet. Retten var varm og velluktende, og han slukte den som om det sto om livet, helt til bollen var helt ren og brødet var borte. Så satte han seg tilbake og ga henne et sørgmodig smil.

«Det var herlig. Tusen takk.»

«Bare hyggelig. Føler du deg bedre nå?»

«Jeg er på vei. Jeg kan ikke fatte at noen rappet sandwichen min.»

Hun lo og reiste seg. «Det kan jeg. Karamellpudding?»

«Absolutt. Hvis du kan avse det», la han til ved ettertanke, men hun hadde allerede gått ut med tallerkenene deres, så han ble der han var og så seg rundt for første gang.

Det var et typisk lite, moderne hus i byen, med kjøkkenet på forsiden og dagligstuen bak det i hele husbredden, med franske dører som førte ut til den vesle hagen. Selv om den var liten, hadde hun gjort det beste ut av den. Den var fylt av potter som flommet over av farger, og den så frisk og innbydende ut. Han lot blikket gli inn igjen og så på kunsten på veggene og valget av møbler. Fargepaletten gjenspeilet fargene fra plantene utenfor.

Det lå et krøllete pledd over sofaryggen, og et ukeblad lå åpent på salongbordet, som om hun nettopp hadde stått opp og gått av gårde. Det var hjemmekoselig og gjestfritt, huset til en som brydde seg om hvor hun bodde.

I motsetning til ham. Han brydde seg egentlig ikke om noen ting, ikke nå lenger. Så lenge han hadde en seng å sove i, en sofa, TV og et kjøkken, så var han ok. Det var hagen han brydde seg om, det eneste som betydde noe for ham, for det å være utendørs og omgitt av natur, brakte med seg et glimt av den freden han lengtet etter.

Det, og jobben, men bare ikke i dag. Denne dagen hadde vært av det verste slaget, det slaget som vekket alle de dårlige minnene.

Han stoppet den tankerekken da hun kom tilbake med to tallerkener karamellpudding, med vaniljeis på toppen.

«Det ser fantastisk ut.»

«Ikke bli altfor begeistret, den er ikke hjemmelaget. Jeg prøvde å lage karamellpudding en gang, og den ble håpløs, så nå kjøper jeg den. Trøstemat, for de dagene når alt går i spinn.»

Han gryntet av det. At det hadde gått i spinn, var mildt sagt.

«Jeg skylder deg en middag», sa han for å skifte samtaleemne, og hun møtte blikket hans.

«Jeg skal huske på det. Spis den opp», sa hun, og ga ham et skøyeraktig flir som rørte ved noe dypt inni ham. Noe søtt og bekymringsløst som han hadde mistet for lenge siden.

Han tok opp skjeen og vendte oppmerksomheten mot noe tryggere.

